NEUVOSTON ASETUS (EURATOM) N:o 1799/72,

annettu 18 päivänä elokuuta 1972,

henkilöstösääntöjen 100 artiklassa säädettyjen korvausten antamista koskevien edellytysten ja korvausmäärien määrittämisestä tiettyjen luonteeltaan raskaiden töiden osalta

EUROOPAN YHTEISÖJEN NEUVOSTO, joka

ottaa huomioon Euroopan yhteisöjen virkamiehiin sovellettavat henkilöstösäännöt ja näiden yhteisöjen muuta henkilöstöä koskevat palvelussuhteen ehdot, jotka on vahvistettu asetuksella (ETY, Euratom, EHTY) N:o 259/68 () ja jotka on muutettu viimeksi asetuksella (ETY, Euratom, EHTY) N:o 1369/72 (), ja erityisesti kyseisten henkilöstösääntöjen 100 artiklan,

ottaa huomioon komission ehdotuksen, joka on tehty henkilöstösääntökomitean annettua lausuntonsa,

sekä katsoo, että

neuvoston tehtävänä on päättää komission ehdotuksesta niiden korvausten antamista koskevista edellytyksistä ja korvausmääristä, jotka voidaan myöntää tietyille henkilöstösääntöjen 92 artiklassa tarkoitetuille virkamiehille tiettyjen luonteeltaan raskaiden töiden osalta,

ON ANTANUT TÄMÄN ASETUKSEN:

1 artikla

Henkilöstösääntöjen 92 artiklassa tarkoitetuilla muuhun henkilöstöön kuuluvilla, joita on pyydetty suorittamaan raskaita töitä, on oikeus seuraavien artikloiden mukaisiin korvauksiin.

2 artikla

Korvaukset ilmaistaan pistemäärinä. Pistemäärä on 0,032 prosenttia D4 palkkaluokan ensimmäisen tason virkamiehen peruspalkasta. Korvauksiin sovelletaan virkamiesten palkkoihin sovellettavaa korjauskerrointa.

Korvaukset maksetaan kuukausittain.

3 artikla

1. Jäljempänä olevassa taulukossa esitetään ne erityiset työolot, joiden perusteella voidaan myöntää korvauksia, sekä tosiasiallisten työtuntien mukaan säädetyt pistemäärät.

>TAULUKON PAIKKA>

2. Jatkuvan valvonnan mahdollistamiseksi I kohdassa määritellyissä oloissa suoritetut työt on rekisteröitävä välittömästi ja aikajärjestyksessä. Tässä rekisteröinnissä on täsmennettävä suoritetut työt viittaamalla jäljempänä olevaan taulukkoon.

Nimittävä viranomainen määrittää yksityiskohtaiset säännöt tämän valvonnan toteuttamisesta; kyseinen viranomainen voi jättää rekisteröinnin suorittamatta, jos kyseisten työtuntien määrän voidaan katsoa olevan sama joka kuukausi.

4 artikla

Edellä 3 artiklassa esitetyn taulukon I kohdassa määritetyissä oloissa suoritettuja töitä koskevia korvauksia ei voida kumuloida keskenään; tämä koskee myös kyseisen taulukon II ja III kohdissa säädettyjä korvauksia.

Lisäksi kyseisen taulukon I ja III kohdissa määritellyissä oloissa suoritettuja töitä koskevia korvauksia ei voida kumuloida.

Jos edellisten alakohtien mukaan useampia korvauksia olisi maksettava samaan aikaan; maksetaan ainoastaan korkein korvaus.

5 artikla

Jollei tiettyjen luonteeltaan erityisten tehtävien suorittamista koskevista korvauksista annetun asetuksen (Euratom) N:o 1371/72 () 4 artiklan soveltamisesta muuta johdu, tämän asetuksen mukaan saadut korvaukset voivat olla enintään 1 500 pistettä virkamiehen osalta kuukaudessa.

6 artikla

Tätä asetusta sovelletaan vastaavasti muuhun henkilöstöön tilapäisesti kuuluviin, avustaviin muuhun henkilöstöön kuuluviin ja laitoksen muuhun henkilöstöön kuuluviin.

7 artikla

Komissio antaa vuosittain huhtikuussa kertomuksen neuvostolle:

- ura-alueittain niiden virkamiesten ja muuhun henkilöstöön kuuluvien lukumäärästä, jotka saavat tässä asetuksessa tarkoitettuja korvauksia, jaettuna eri tutkimuskeskusten asemien mukaisesti sekä 3 artiklassa esitetyssä taulukossa määritellyissä eri oloissa tosiasiallisesti suoritetuista työtunneista, ja

- näihin korvauksiin liittyvien kulujen määrästä.

8 artikla

Kumotaan asetus N:o 4/63/Euratom () päivänä, jona tämä asetus tulee voimaan.

9 artikla

Tämä asetus tulee voimaan sitä kuukautta seuraavan kuun ensimmäisenä päivänä, jona se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 18 päivänä elokuuta 1972.

Neuvoston puolesta

Puheenjohtaja

T. WESTERTERP

() EYVL N:o L 149, 1.7.1972, s. 4

() EYVL N:o 112, 24.7.1963, s. 2005/63

() EYVL N:o L 56, 4.3.1968, s. 1

() EYVL N:o L 149, 1.7.1972, s. 1

LIITE

3 artiklassa tarkoitettu luettelo

A. Syövyttävät ja tukahduttavat aineet:

1. Käsiteltäessä:

Halogeenit, vetyhalogenidihapot (vetykloridi- ja vetyfluoridihapot), halogeenifluoridit; rikkihappo, rikkikloridi, natrium- ja kaliumhydroksidit, ammoniakki.

2. Teknisessä työskentelyssä:

Ruostumattomien terästen ja kevyiden metalliseosten puhdistus tai passivointi upottamalla tai saattamalla kosketuksiin puhdistavien tai hapettavien aineiden kanssa.

B. Myrkylliset aineet:

1. Käsiteltäessä:

Myrkyllisessä muodossa olevat radioaktiiviset aineet; beryllium ja yhdisteet; arseeni ja yhdisteet; elohopea, yhdisteet ja amalgaamit; tetraetyylilyijy; syaanivetyhappo, syanidit ja akrylonitriili; typpioksidi ja typpidioksidi; fosfori ja fosforieetterit; seleeni; deuteriumoksidi.

2. Teknisessä työskentelyssä:

Myrkyllisessä muodossa olevien radioaktiivisten aineiden käsittely, rikastus ja varastointi; lyijyn ja lyijy-antimoni- tai kadmium-antimoni-seosten valu, hitsaus ja työstö.

C. Helposti syttyvät ja/tai räjähtävät aineet:

1. Käsiteltäessä:

Puristetut kaasut: asetyleeni, happi, metaani, etaani, eteeni ja harvinaiset kaasut; haihtuvat orgaaniset liuottimet, kuten metyyli- ja etyylialkoholit, dietyylieetteri, asetoni, bentseeni, tolueeni; sulametallit, kuten natrium tai kalium; rikki.

2. Teknisessä työskentelyssä:

Argon hitsauksessa; erittäin likaisten osien puhdistus ja rasvanpoisto liuottimilla, kuten trikloorietyleenillä; orgaanisten nesteiden, kuten difenyylin, trifenyylin, polyfenyylien, Dowthermin, highboiler-jäännösten, käyttö järjestelmissä; parafiinin tai bitumin valu.

D. Likaavat aineet:

1. Käsiteltäessä:

Jauhemaiset kadmium-, kromi-, nikkeli-, vismutti-, barium-, vanadiini- ja mangaaniyhdisteet; rautaoksidijauhe.

2. Teknisessä työskentelyssä:

Grafiitin käsittely; pumppujen ja moottoreiden, kuten tyhjöpumppujen, nestekiertopumppujen, paineenpoistopumppujen, paineilmageneraattoreiden, rasvaus ja tyhjennys; kiillotus erikoisaineilla; metallikuonien käsittely.

Neuvosto muuttaa tätä liitettä komission ehdotuksesta tieteellisen ja teknisen kehityksen mukaan.